Ako si môžem zakúpiť väčšiu batožinu k letenke s Ryanair?
V prípade Ryanair sú v ponuke dve možnosti. Obidve možnosti si viete zakúpiť priamo pri rezervácii cez Pelikán.
Prvou z možností je zakúpenie tzv. Priority boardingu (za poplatok 6-14 €), kedy batožina cestuje s vami na palube. Väčšiu batožinu do 10 kg si môžete vziať na palubu iba vtedy, ak si priplatíte za spomínané Priority. So službou Priority tak môžete mať pri sebe obe batožiny, malú v rozmeroch 40x20x25 cm do 5 kg, aj veľkú príručnú batožinu v rozmeroch 55x40x20cm do 10 kg. Okrem batožiny Priority znamená aj prednostný nástup do lietadla. Takisto nestrácate čas po prílete do destinácie, obidve batožiny totiž máte ihneď po ruke.
Druhou alternatívou je dokúpenie tzv. podpalubnej batožiny s váhou do 10 alebo 20 kg. Túto batožinu odovzdáte na odbavovacom pulte (check-in pult) ešte predtým ako prejdete bezpečnostnou kontrolou. Batožinu teda už neberiete cez bezpečnostnú kontrolu a môžete v nej prevážať aj tekutiny vo väčšom množstve ako 100 ml (alkohol, drogéria, atď.) Za najľahšiu vo váhe 10 kg a v rozmeroch 55x20x45 cm zaplatíte 10-25 €, prevoz 20 kg-ovej batožiny rezervujete od 25 €.
Batožinu aj Priority boarding možno dokúpiť aj neskôr po zaplatení leteniek v Správe objednávky na Pelikáne. Ideálne ak to stihnete najneskôr deň pred odletom. Na stránke Ryanair sa dá dokúpiť batožiny do 2 hodín (batožina do 20 kg) alebo 40 minút (batožina do 10 kg) pred odletom.
Podmienky batožiny sú v prípade nízkonákladových spoločností veľmi prísne. Rozmery a váha musia byť na 100% dodržané. Ak si nie ste istí, batožinu si radšej doma odvážte a zmerajte. Nezabúdajte, že do rozmerov sa započítavajú napríklad aj kolieska batožiny. Letecká spoločnosť Ryanair v zmysle svojich prepravných podmienok Vám v opačnom prípade môže zaúčtovať poplatok v hodnote 25 €.